**Мейірімге толы жүрек**

АҮДҰИ Ақпараттық технологиялар

орталығының аудармашысы

М.Н.Сағындықова

Сара Алпысқызы «Өмір әдебі» кітабының жарық көруінің басты себебі ретінде адам баласының мақсат-міндеті, барлығымыздың жалпыадамзатық құндылықтарды қайта жаңғыртуымыз керектігі, балаларды оқыту мен тәрбиелеу жүйесінің қағидалары, дене және адамгершілік саулығына қол жеткізу тәсілдері, тағы басқа да көптеген нәрселер жайында өз ойларымен бөлісу деген ниетін атап көрсеткен. Кітаптың негізгі оқырмандары бала тәрбиесімен айналыстын тұлғалар болуын қалағанын және олар осы кітаптан өз пікірлерімен үндес ойлар тапса, шексіз қуанышқа бөленентінін де атап өткен.

Сара Алпысқызының «Өмір әдебі» деген кітабынан алынған үзіндіні оқи отырып, әр адамның өз өміріне өзі жауапты екенін көреміз: «Мен бала күнімде шамадан тыс қарапайым жасқаншақ болдым. Өзім білетін құрбыларымның барлығы да менен ақылдырақ, маңыздырақ сияқты көрінетін. Актриса болуды армандадым да өзімнің балалық ақылыммен: «Қайдағы, бұл таңдаулылардың ғана ісі ғой» деп пайымдадым. Бақытыма қарай, жас келген сайын «Балақайдың» арқасында бойымдағы бұйығылықтан біртіндеп арыла бастадым. Рас, актриса бола қойған жоқпын. Бірақ өмірімді бұрмаламай көрсететін бір қарапайым ақиқатты түсіндім. Ал нақтырақ алатын болсақ, адамдарды бір – бірінен ажыратуға болатын басты айырмашылық жан дүниесімен рухтың үйлесімі арқылы өмір сүру қабілетін айқындайтын олардың санасының даму деңгейі екен».

Сара Алпысқызы 1941 жылы 12 ақпанда Қарағанды облысы, Бұқар жырау ауданының Қызылжар ауылында дүниеге келген. Бес жасында анасынан айырылған ол сәбидің махаббатсыз, мейірімсіз, жақын адамының қамқорынсыз жетілуінің қаншалықты қиын екенін біліп өседі. Бала кезінде әлемдегі барлық балалар бақытты, отбасы шапағатын сезініп, анасы, әкесі, бауырлары жанында еркелеп жүрсе екен деп армандайды. Бұл жөнінде

Сара Алпысқызы былай деп жазған еді: «Біз бүгін гуманизм, жоғары құлықтылық және рухтандырушылық прициптеріне негізделген жаңа қоғам құрамыз. Және балаларды көптеген әлеуметтік ауыртпалықтан қорғау жалпы ұлттық іс болуы керек. Жетім балаларды тәрбиелеудің мемлекеттік жүйесінің артықшылықтары мен кемшіліктерін біле отырып, оларды тәрбиелеу мен асырау мекемелерін бірте-бірте жаңаша, отбасылық типте қайта құру керек деп ойлаймын. Тағдырдың жазуымен ата-ана қамқорлығынан, туыстық қарым-қатынастан айрылған әр бала жасанды құрылған болсын, бірақ үлкендердің ілтипаты пен қамқорлығына бөленген отбасында өмір сүруге тиіс».

Осы ойдың жетегінде өмірге «Бөбек» келді, яғни 1992 жылы ана мен баланы қорғауға, жетім балаларды қақморлыққа алып, олардың толыққанды білім алуына жәрдемдесетін «Бөбек» қорының негізі салынып, жағдайы төмен отбасылардан шыққан немесе жетім балаларға жәрдемдесудің жаңа жүйесі қалыптасты. Сонымен қатар, Қазақстанда балалар үйлерінің түлектері үшін отбасылық тұрғыдағы мекендер мен жатақханалар ұйымдастырыла басталды. «Тәрбие жүйесін толықтай тиянақтау мақсатында бұл істі өзімізше толықтырып, Үміт үйлерін аштық. Мен бұны жетімдікпен күресу бағдарламасы деп атадым», - дейді Сара Алпысқызы.

Сара Алпысқызы қазақстандық балапандармен бірге «Әрқашан күн сөнбесін, Аспаннан бұлт төнбесін, Қасымда болсын мамам, Болайын мен де аман!» деп ән шырқады.

Әр адам үшін өз тәні мен жан саулығының қамын ойлау өте маңызды. «Салауатты өмір салты дегеніміз тек тән саулығы ғана емес қой. Таза ниет, қайырымды істер, дұрыс ойлай білу – осының бәрі «денсаулық» ұғымына жатады.

Жан туралы ойлау және қам жеу қаншалықты қажетті екендігіне балаларды біз жастайынан тәрбиелеуіміз керек деп есептейді Сара Алпысқызы. Бірақ махаббатсыз адам жаны жүдеу. Біз бұл өмірге сүю және сүйікті болу үшін келетініміз даусыз. «Біздің барлық өміріміз Махабатқа негізделген: Махаббат нәтижесінде дүниеге келеміз, Махаббаттан туып, Махаббат үшін өмір сүреміз...», «Мен шын көңілден Махаббат дегеніміз қасиетті құбылыс деп санаймын. Оның әрбір көрінісі – жұбайылық, ата-аналық,балалар махаббаты, қоршаған әлемге деген құштарлық бізді одан әрі ізгілікке бастап, жетілдіре түседі», «Махаббат қонған адамның барлығына бақыт әкеледі. Сондықтан да біз жан дүниемізде осыған жауап беретін сезімді- жүрек алғысын сақтаумыз керек» - деп тұжырымдаған Сара Алпысқызының бар болмысы осында.

Сара Алпысқызы жаңа сана-сезімді тәрбиелеудің маңызды міндеті – адамды беруге үйретуде, барлық жүйені жақын адамға, әсіресе, балаларға беруге, сыйлауға және қамқор болуға қайта жасауда деп есептейді. Адам – жасаушы, құрушы. Ол әлемге зұлымдық, бүліншілік емес, игі істер және ойлар әкелуі керек. Және ол Жер ғаламшарында, яғни, өз үйінде не болып жатқанына жеке өзі жауап береді. Себебі әлемдік тепе-теңдіктің сәл ғана бұзылуы түзеуге келмейтін салдарларға алып келуі мүмкін. Қандай жағдай болмасын біз және біздің балаларымыз, немерелеріміз, шөберелеріміз барлық өмір сынынан адамның жоғары атағын лайықты түрде алып шығуымыз керек.

Сонымен қатар, Сара Алпысқызы жалпыадамзаттық рухани-адамгершілік құндылықтардың жандануы бойынша жаңа білім жобасын әзірлеу бастамасын ұсынды. «Бұл жобаны біз «Өзін-өзі тану», - деп атадық дейді жоба авторы Сара Алпысқызы. – Себебі адам өзін-өзі, өз қабілеттерін, өз тағдырын танып білмесе, ол тағдырдың ойыншығына айналады. Егер біз кім екеніміз, қайдан келгеніміз, бұл өмірге неге келгеніміз және қайда баратынымыз жайлы терең философиялық сұрақтар туралы ой толғай бастасақ – бұл өз білімсіздігімізді ұғынуымызға жасалған алғашқы қадам, яғни, дүниеге деген көзқарасыңды, өзінің ішкі «Меніңді» жақсы жағына өзгертуді білдіреді... Жаңа бағыттың басты мақсаты – адамға өзін-өзі табуға, өзінің жақсы сапаларын ашуға, сатқындық жасамау, ар-намысын сақтап, әрқашан адам қалпынан таймауға көмектесу. Біздің бақытымыз бен бақытсыздығымыздың, сәттілігіміз бен сәтсіздігіміздің себептері біздің өз ішімізде. «Өзін-өзі тану» адамға Жоғарғы Заңдар мен құндылықтарға сәйкес өзінің ішкі әлемін тәртіпке келтіруге мүмкіндік береді».

«Руханияттың кәусар бастауына апаратын апаратын жолды іздеу – бүгінгі таңда өмір сүріп келе жатқан адамдардың әрқайсысының және баршамыздың басты міндетіміз екеніне сенімдімін» дей келе, оған тек  жалпыадамзаттық құндылықтарды оқыту арқылы ғана жетуге болатынын атап көрсеткен. Сонымен қатар: «Алланың алдында бәріміз бірдейміз. Әрқайсысымыздың өз жолымыз, өмірлік өз міндетіміз бар, бірақ бәрімізге ортақ міндет – жан дүниеміздегі  махаббаттың сөнбейтін шырағын жаға отырып, Адам боп қалу! Махабатты сақтай отырып, бір-бірімізді сыйлай отырып, оны асқақтата білейік» - деп адамгершілік пен сыйластыққа ерекше мән береді. «Ал адам болу үшін табиғат заңын ешқашан бұзбай, керісінше, өзіңді оның бір бөлігі ретінде ұдайы сезіне білу керек қой», -деп ойын түйіндейді Сара Алпысқызы.

Сара Алпысқызының пікірінше, «Өзін-өзі тану» курсы адамның өзін-өзі табуына, ең жақсы қасиеттерін ашуға, өзінің кейпін өзгертпеуге, адамгершілігін және әрқашан адам қалпын сақтауға көмектеседі. Негізінде, адамзат тарихының өзі адамгершілік тұрғысынан өзін-өзі жетілдірудің тұрақты және үздіксіз процесі болып табылады». «Мен бала жас кезінен-ақ әрқашанда сау да әрі бақытты болып өсуін, өмір даналығы мен адамзатқа қызмет ете білу бақытын игере отырып өсуін қалаймын. Өзінің кім екендігін, неүшін өмір сүріп,не үшін талпынатынын пайымдай білсін. Әркім өзін ашып көрсете білуі тиіс»,- деген ойын білдіреді.

Сара Алпысқызының «Өмір әдебі» кітабын оқығаннан кейінгі әсерімді автордың ұрпақтарына айтқан ізгі тілегімен қорытындылағым келеді: «Қымбатты балалар, мен – Анамын, Әжемін, шөбере сүйдім. Мен еліміздегі барлық баланы өз баламдай жақсы көремін. Сендерді үлкендердің өнегесін ғасырларға жалғайды деп сенемін. Ата-анаңа, айналаңдағы адамдарға мейірімді бол. Оларды сыйлай біл. Өтірік айтпа. Сонда сенің бойыңда сенімділік, өмір сүруге деген құштарлық, жалын пайда болады. Жүрегіңде өмірге, ата-анаңа, ең жақын адамдарға деген бауырмалдық, сүйіспеншілік бүр жарып, махаббатқа, достыққа ұласады. Мен сендерге осындай ізгі тілек тілеймін».